Roberto Firmino

Roberto Firmino Barbosa de Oliveira (* 2. október 1991, Maceió, Brazília) je brazílsky profesionálny futbalista, ktorý hráva na poste útočníka v saudskoarabskom klube Al-Ahli.
Klubová kariéra.
Brazílske kluby.
S futbalom začínal v tíme Clube de Regatas Brasil a v roku 2008 prišiel do mládežníckeho tímu Figueirense.
V prvom tíme Figueirense debutoval 24. októbra 2009 pri prehre 1:2 proti Ponte Preta v Série B. Prvý gól strelil 8. mája 2010 pri výhre 2:0 so São Caetano.
TSG Hoffenheim.
V decembri 2010 podpísal Firmino zmluvu s nemeckým klubom TSG 1899 Hoffenheim, ktorý pôsobí v Bundeslige. Podpísal zmluvu do roku 2015. V klube debutoval 26. februára pri prehre 1:2 s Mainz 05. Svoj prvý gól strelil 16. apríla keď rozhodol o víťazstve 1:0 nad Eintrachtom Frankfurt. V sezóne 2010/11 odohral za klub 11 zápasov a strelil tri góly.
Dňa 17. septembra 2011 prispel dvom gólmi k víťazstvu 3:1 nad VfL Wolfsburg. Pre Firmina to bol štvrtý gól v treťom zápase Bundesligy za sebou. V sezóne 2011/12 dokopy strelil 7 gólov v 30 zápasoch.
Dňa 27. marca 2014 predĺžil Firmino zmluvu s Hoffenheimom o ďalšie tri roky.
Liverpool.
Dňa 23. júna 2015 sa Firmino dohodol s anglickým klubom Liverpool FC na zmluve. Dohoda bola uzavretá 4. júla. Cena prevodu bola 29 miliónov libier. V Premier League debutoval 9. augusta pri víťazstve 1:0 nad Stoke City, keď nastúpil ako náhradník v 78. minúte. Svojho prvého gólu sa dočkal 21. novembra pri víťazstve 4:1 proti Manchesteru City, v zápase okrem gólu zaznamenal aj dve asistencie. 13. januára 2016 strelil dva góly pri remíze 3:3 s Arsenalom a podobný výkon predviedol o desať dní neskôr pri výhre 5:4 nad Norwich City. Vo svojej prvej sezóne v Liverpoole odohral vo všetkých súťažiach 49 zápasov a strelil 11 gólov. Firmino bol v sezóne najlepší strelec Liverpoolu v Premier League, v lige strelil 10 gólov.
V sezóne 2016/17 vylepšil svoje gólové maximum v Liverpoole keď dokázal streliť 12 gólov v 41 zápasov.
Pred začiatkom novej sezóne 2017/18 si Firmino zmenil číslo dresu na 11, pričom jeho deviatku si zobrala nová posila Mohamed Salah. Dňa 23. augusta 2017 skóroval proti svojmu bývalému klubu TSG 1899 Hoffenheim pri výhre 4:2 v odvete štvrtého predkola Ligy majstrov UEFA 2017/18. Liverpool v súčte oboch zápasov vyhral 4:2 a postúpil do skupinovej fázy Ligy majstrov. Svoj prvý gól v skupinovej fáze Ligy majstrov strelil 13. septembra pri remíze 2:2 so Sevillou. V skupinovej fáze sa presadil ešte päťkrát keď dva góly strelil pri vysokých víťazstvách 7:0 nad NK Maribor a Spartakom Moskva. Dňa 14. januára 2018 skóroval pri víťazstve 4:3 nad Manchestrom City, čím Liverpool zariadil prvú prehru City v sezóne Premier League. Dňa 24. apríla strelil dva góly a pridal dve asistencie v prvom zápase semifinále Ligy majstrov pri víťazstve 5:2 nad AS Rím. Po prehre v odvete 2:4 jeho tím postúpil po výhre 7:6 v súčte oboch zápasov do finále Ligy majstrov. Vo finále však Liverpool prehral s Realom Madrid 1:3. V sezóne 2017/18 strelil Firmino najviac gólov počas kariéry keď v 54 zápasov strelil dokopy 27 gólov.
Dňa 29. decembra 2018 strelil svoj prvý hattrick v drese Liverpoolu pri výhre 5:1 nad Arsenalom, v zápase strelil dva góly za tri minúty a v druhom polčase pridal tretí gól z penalty. Dňa 9. apríla strelil gól a pridal asistenciu pri výhre 2:0 nad FC Porto v prvom zápase štvrťfinále Ligy majstrov UEFA 2018/19. Firmino skóroval aj v odvete o osem dní neskôr pri výhre 4:1 v Porte a v konečnom zúčtovaní postúpil do semifinále po výhre 6:1. S Liverpoolom sa druhý rok po sebe dostal do finále Ligy majstrov. Vo finále zdolali Tottenham 2:0 a Liverpool sa stal víťazom Ligy majstrov.
Dňa 31. augusta 2019 sa Firmino stal prvým Brazílčanom ktorý strelil v Premier League 50 gólov keď strelil tretí gól pri výhre 3:0 nad Burnley. Na decembrových Majstrovstvách klubov FIFA 2019 rozhodol o víťazstve 2:1 v semifinále proti Monterrey a strelil aj víťazný gól vo finále proti Flamengu. V sezóne 2019/20 vyhral s Liverpoolom titul v Premier League. Pre Liverpool to bol prvý ligový titul po tridsiatich rokoch.
Dňa 13. mája 2021 strelil Firmino dva góly vonku proti Manchestru United, pričom to bolo prvé víťazstvo Liverpoolu na štadióne Old Trafford od marca 2014. O tri dni neskôr si prvýkrát nasadil kapitánsku pásku a priviedol LFC k víťazstvu 2:1 nad West Bromwich Albion.
Dňa 16. októbra 2021 strelil Firmino hattrick pri víťazstve 5:0 vonku na ihrisku Watfordu. V sezóne 2021/22 sa s Liverpoolom tešil v ligovom pohári keď zdolali Chelsea po penaltovom rozstrele a vyhral aj FA Cup kde taktiež vo finále zdolali Chelsea v rozstrele. V Premier League skončil na druhom mieste tesne za Manchestrom City a vo finále Ligy majstrov UEFA 2021/22 podľahli Realu Madrid 0:1.
Dňa 30. júla 2022 vyhral s Liverpoolom anglický superpohár FA Community Shield keď zdolali Manchester City 3:1. V štvrtom kole Premier League 27. augusta zaznamenal pri vysokej výhre 9:0 nad Bournemouthom dva góly a pridal tri asistencie. 5. marca 2023 strelil gól pri vysokej výhre 7:0 v derby proti Manchestru United. Dňa 10. marca 2023 Liverpool oznámil, že Firmino opustí Liverpool na konci sezóny 2022-23 po tom, čo sa rozhodol nepredĺžiť zmluvu. Firmino skóroval vo svojom poslednom zápase za Liverpool dňa 28. mája pri divokej remíze 4:4 so Southamptonom.
Al-Ahli.
Dňa 4. júla 2023 sa Firmino pripojil k saudskoarabskému klubu Al-Ahli kde podpísal zmluvu do konca roku 2026. 11. augusta strelil Firmino hattrick pri svojom debute v klube pri víťazstve 3:1 nad Al-Hazem.
Reprezentačná kariéra.
Firmino debutoval v brazílskej reprezentácii dňa 12. novembra 2014 pri výhre 4:0 nad Tureckom v priateľskom zápase. O šesť dní neskôr strelil svoj prvý gól v reprezentácii pri výhre 2:1 nad Rakúskom.
V máji 2015 bol Firmino súčasťou 23-člennej nominácie na Copa América 2015 v Čile. S Brazíliou skončil vo štvrťfinále keď podľahli Paraguaju po penaltovom rozstrele. Firmino odohral všetky zápasy a strelil jeden gól v skupine pri víťazstve 2:1 nad Venezuelou.
V máji 2018 bol Firmino súčasťou 23-člennej nominácie na Majstrovstvá sveta vo futbale 2018 v Rusku. Na turnaji odohral štyri zápasy z piatich a strelil gól pri víťazstve 2:0 v osemfinále nad Mexikom. Brazília na turnaji skončila vo štvrťfinále keď prehrala s Belgickom.
V máji 2019 bol Firmino súčasťou 23-člennej nominácie na domácom šampionáte Copa América 2019. S Brazíliou sa stal víťazom turnaja keď vo finále zdolali Peru 3:1 a pre "Seleção" to bol deviaty titul na Copa América. Firmino skóroval pri víťazstve 2:0 v semifinále nad Argentínou.
V júni 2021 bol Firmino zaradený do konečnej nominácie Brazílie na Copa América 2021. S Brazíliou sa opäť dostal do finále no tam prehriali s Argentínou 0:1.
Štatistiky.
Klubové.
"K 18. augustu 2023"
Medzinárodné.
"K 9. augustu 2023"
Úspechy hráča.
Liverpool
Brazília